РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/295-19

18. децембар 2019. године

Б е о г р а д

ЗАПИСНИК

54. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. НОВЕМБРА 2018. ГОДИНЕ

 Седница је почела у 11 часова и 40 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Стојановић, Зоран Бојанић, Снежана Р. Петровић, Ана Чарапић, Томислав Љубеновић, Владимир Маринковић и Горица Гајић.

 Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Владимир Ђурић (заменик члана Одбора Александра Стевановића).

 Седници нису присуствовали чланови Одбора: Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, присуствовали из Министарства финансија: Дејан Еремија, из Сектора буџета; из Министарства рударства и енергетике: мр Мирјана Филиповић, државни секретар; и, из Министарства трговине, туризма и телекомуникација: Милан Добријевић, начелник Одељења и Тања Красојевић, самостални саветник.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-2730/19 од 4. новембра 2019. године);
2. Разно.

 Пре разматрања тачака утврђеног дневног реда, Одбор је већином гласова усвојио записник 48. седнице Одбора.

Прва тачка дневног реда - **Предлог закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

 Одбор је размотрио Предлог закона о буџету Републике Србије за 2020. годину у складу са својим делокругом и, на основу члана 173. Став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 Дејан Еремија, представник Министарства финансија, истакао је да су у буџету за 2020. годину планирани укупни приходи од 1 314,5 милијарди динара и расходи у висини 1 334,7 милијарди динара, што је планирани дефицит од 20,2 милијарде динара, односно 0,3% БДП-а. Предлогом закона о буџету за 2020. годину, за рад Mинистарства привреде је опредељен износ од 23 милијарде 91 милион 469 хиљада динара. Најзначајнија планирана издвајања су за улагања од посебног значаја, за подстицаје инвеститорима, у износу од 9,3 милијарде динара, за подршку развоју предузетништва у износу од три милијарде, за изградњу станова за припаднике снага безбедности у износу од 2,2 милијарде динара, за подршку развоју пословне инфраструктуре у износу од 1,3 милијарде динара и за подстицај за инвестицију у производњу аудио визуелних дела у износу од 700 милиона динара. За рад Министарства рударства и енергетике опредељен је износ од 12 милијарди 680 милиона и 682 хиљаде динара. За субвенције за енергетски угроженог купца планирана је једна милијарда и 595 милиона динара, за субвенције „ЈП Ресавица“ планирано је 5,1 милијарда динара, за формирање и одржавање обавезних резерви нафте и њених деривата и природног гаса планирано је 4,6 милијарде динара. За рад Министарства трговине, туризма и телекомуникација опредељен је износ од 7,1 милијарди динара. Најзначајније ставке су субвенције у области туризма у износу 1,2 милијарда динара, развој информационо-комуникационе инфраструктуре у основним и средњим школама у износу од две милијарде динара, учешће Републике Србије на међународној изложби „Експо Дубаи 2020“ у Дубаиу у износу од 680 милиона динара.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли се прате резултати давања субвенција страним инвеститорима;

- да ли се зна шта је са средствима која су дата за субвенције привредним субјектима који су затворили фирме и отпустили раднике;

- докле се стигло са решавањем проблема ЈП „Ресавица“, каква је перспектива и да ли се може очекивати да ће се буџет у наредном периоду растаретити за пет милијарди динара које се годишње издвајају;

- да ли Одбор за привреду, регионални развој, трговину, туризам и енергетику, као надлежни одбор, може да добије информацију ко је од привредних субјеката из иностранства добио субвенција и у којим износима, ко је и колико искористио, са каквим резултатима и бројем запослених;

- који су планови за инвестиције у сектору енергетике у наредној години;

- да ли су улагања и субвенције дати заједно са државном помоћи као једна ставка у буџету и да ли се може раздвојено видети шта одлази на државну помоћ, а шта остаје као субвенција за улагања;

- колико средстава у буџету за наредну годину је издвојено за подстицаје у туризму, како за категрију младих, тако и за незапослене, пензионере, војна и друга лица;

- како могу да се унапреде начини финансирања подстицаја привреди, поред субвенција, и да постоји неки други начин, осим субвенција, да се постигне исти или већи ниво инсвестиција који ће гарантовати раст који је већи од 5%.

 Примећено је да је Разедо Министарства привреде у 2019. години износио 32 милијарде динара, а да је у 2020. години планирано 23 милијарде динара. Из тога се види да је привредни амбијент бољи, буџет је мањи и и мање су потребе за субвенционисањем. Постоји правна и привредна сигурност, добар и позитиван пословни амибијент и наставља се са даљим развијањем и унапређењем. Пораст зарада, ослобађање од пореске обавезе на терет послодавца, смањена стопа незапослености, привредни раст за 4,7 процената, три и по милијарде директних страних инвестиција, све су то задивљујући подаци. Питање је да ли може боље, свакако да може, али то треба да се ради постепено, да постоји континуитет у томе, а самим тим се постиже извесна сигурност. За Министарство трговине и туризма у овој години издвојено је око пет милијарди динара, а у наредној години планирано око 7 милијарди динара. Министарство рударства и енергетике је у овој години имало око десет милијарди динара, у наредној 12,680 милијарди динара. Када се припрема буџет, мора много елемената да се уклопи, оптимизује, одреде приоритети. Социјална политика је један од првих приоритета. Пензионери, наша најстарија популација од преко милион и 700 хиљада грађана, поднела је највећи терет реформи. У буџету се види да се сада, у складу са могућностима, води рачуна о тој најстаријој категорији, како кроз благи раст и једнократне помоћи, тако и кроз ваучере у туризну и друге погодности. Постоји доста разлога за оптимизам и уверење се да ће буџети, из године у годину, спрам прилика, бити бољи, уз поштовање начела рационалности, економичности и опрезног планирања. Изнет је предлог да се размисли о могућим мерама које би Влада Републике Србије могла да донесе као пореску олакшицу за отварање и функционисање привредних субјеката у руралним подручјима.

 Изнето је мишљење да је захваљујући субвенцијама до краја 2018. године било 3,5 милијарди евра страних директних инвестиција, а 2019. године око четири милијарде. У трећем кварталу ове године привреда бележи раст од 4,7%. Подаци о томе ко је колико добио за субвенције и колико је радника запослено су транспарентни и доступни. Суштински је важно и за грађане и за државу да је на тај начин запослен велики број људи и без субвенција Србија не би била премрежена фабрикама и производним погонима. Да није било субвенција, не би било фабрика у Крупњу и Владичином Хану, местима која су скоро замрла због тога што није било никакве привредне активности и где је демографски забележен велики одлив становништва. У неким фабрикама и погонима јесу ниске плате, али постоје и случајеви као што је немачка компанија у Панчеву, где је плата 700 евра нето. Нове инвестиције нису само оне које захтевају само мануелну радну снагу и радну снагу која подразумева нижи ниво зарада, већ се прелази у нову фазу инвестиција које подразумевају и нове технологије и запошљавање људи са високим квалификацијама. На тај начин се обезбеђује посао за младе, квалификоване и високо образоване људе. Резултат тога је да је незапосленост пала испод 10% што је велики успех, а тако велики прилив инвестиција није могућ, ако заједно Народна скупштина и Влада Републике Србије нису направили најбољи могући амбијент за инвестирање и предност Србије је што је препозната као добра дестинација, не само од партнера из ЕУ који највише инвестирају, већ је то случај и са Народном Републиком Кином, Јужном Корејом, земљама Блиског Истока.

 Изнето је да је Закон о контроли државне помоћи усвојен и Комисија за контролу државне помоћи је прешла у надлежност Народне скупштине Републике Србије. У току је избор кандидата, предлог Листе кандидата за избор чланова Комисије ће бити достављен Народној скупштини. Изнето је да ће се приликом разматрања извештаја о раду Комисије за контролу државне помоћи, видети обим средстава и управљање буџетским средствима државне помоћи, која помажу наша стратешка предузећа, а највећи део је из енергетике и то је важна ставка. Када је реч и о „ЈП Ресавица“, држава финансијски из буџета помаже зато што „ЈП Ресавица“ више расоходује него што приходује и годинама је економски неисплативо. Али да би се задржали запослени, да не би читави региони економски пропали, а да људи немају одакле да примају плате мора да се ради на такав начин.

 Изнето је мишљење да министарства министарства треба да воде рачуна не само о пројетима који су у надлежности поједниног министарства, већ морају сагледати и како њихови пројекти утичу на привредно окружење и да ли је буџет заиста подстицајан за привреду. Изнето је да је повећање зарада у просеку од око 9,5% једна од кључних мера у буџету и да је Фискални савет ово повећање оценио као прекомерно. Изнето је мишљење да повећање зарада није требало да буде веће од 5,5%, ако се узме у обзир реални привредни раст и да ће више од половине фискалног простора бити потрошено на ту меру и стимулисање привредног раста повећањем потрошње. Смањење оптерећења на зараде које ће бити спроведено умањењем доприноса за пола процентна поена и подизање износа неопорезивог дела зараде за хиљаду динара, имаће за последицу да ће јавни сектор добити 13,4 милијарди динара, а за повећање плата је издвојено 26 милијарди динара. Оцењено је да ће ова мера погодити и јавни и приватни сектор, и да ће јавни сектор искорачити са зарадама. Изнето је да још није постигнута довољна транспарентност буџетског процеса, посебно када се посматрају ставке: услуге по уговору, специјализоване услуге, судске казне и пенали. У погледу „ЈП Ресавица“ примећено је да је четврта година за редом да се у „Ресавици“ понавља исти износ за један исти пројекат на истој позицији под истом шифром буџета у износту од око пет милијарди динара. Субвенције као мера која се спроводи низ година као кључна мера за подстицање привредног раста, нова радна места и раст страних директних инвестиција смањене су у односу на прошлу годину. То нису субвенције за подстицање неконкурентних српских предузећа, то су субвенције за отварање нових радних места и најчешће су у питању инвеститори који су на тржиштима на којима послују врло конкурентни и профитабилни. То је плаћање и куповина њихове спремности да дођу на наше тржиште. Преко половине грађана стиче утисак да од тих субвенција највише профитирају заправо инвеститори, а не сами грађани. То су углавном страни инвеститори, а домаћи инвеститори су по том основу дискриминисани. Изнето је мишљење да грађани на свом животном стандарду мало осећају бенефите субвенционисања инвеститора. Мишљење грађана је да инвеститори добијају јако пуно кроз директна плаћања и низ индиректних погодности кроз отпис фискалних обавеза, улагања у опремање комуналне инфраструктуре, а зараде на тим субвенционисаним радним местимасу ниске. Не би било лоше политику субвенционисања анализирати из угла сагледавања могућности да зараде на субвенционисаним радним местима не буду мање од 450 евра. То би међу грађанима и у јавности било прихваћено као правично, с обзиром на све оно што су инвеститори који су субвенционисани од државе Србије и од новца пореских обвезника добили. Изнето је да информација у погледу економске исплативости политике субвенција није довољна и да треба да се допуни.

 Изнето је да су реформе дале резултате, а као највећи резултат је могућност повећања зарада у јавном сектору. Што се тиче субвенција и њихве сврсисходности, највећи профит имају инвеститори, али да немају не би ни долазили. Међутим, они нису једини који имају корист од тога, већ корист имају и држава и сви грађани. Пре него што је успостављен систем субвенција и државне помоћи, била је стопа незапослености око 25%, а данас је стопа незапослености спуштена на 10%, а то је један од резултата субвенционисања страних инвеститора. Просечна зарада је око 515 евра, а то је резултат доласка страних инвеститора. Пре доласка инвеститора је била око 320 евра.

 Истакнуто је да је нормално и за очекивати да се инвеститору нешто понуди, а најмање што може је локација и уређеност. Инвеститор који ради у Краљеву о свом трошку ради и проширење улице, решавање вечитог проблема – када падне киша овде је увек поплава зато што је на брду и следећа киша кад падне биће да је то због тог инвеститора и његове фабрике. Да постоји интерес код свих, постоји. И инвеститор и одређена управа, такође и радници, плате нису свуда велике. Оно што се потенцира дуги низ година је радвајање домаћих и страних инвеститора што није истина, тачно је да су у потпуности изједначени. Претпрошле и прошле године је донет сет закона где су дефинитивно по свим питањима изједначени и једни и други. Да ли неко има интерес да ради на „бело“, да ствара и отвара погоне и на основу тога добија одређене дотације од државе. Министарство привреде сваке године пре рока испуни све субвенције за које се јаве заинтересовани привредници, мали, велики и микро предузећа. Постоје примери где људи нису ни знали, а баве се, изнајмљују капацитете у Матарушкој бањи, купили хотел, а нису знали да и они имају право да се кандидују за одређена новчана средства, бар за новозапослене раднике.

 У Средњебанатском управном округу је кинеска компанија „Šangdong Linglong“ одлучила да дође у Зрењанин. Изнето је да је то највећа инвестиција у Европи у последњем периоду од укупних милијарду еура, а то не може бити занемарљиво. Зрењанин је имао око 15 хиљада незапослених лица у последњих седам година, а данас је незапосленост испод пет хиљада. То утиче да се људи из Зрењанина не одсељавају, а посебну прилику ће имати да се запосле у тој компанији искључиво инжењери, такође и производни погон, а просечна плата у компанији је између 60 и 90 хиљада динара, што за Банатски округ, али и за Србију није мали износ. Самим тим ће то утицати на оснивање породица, смањење беле куге, и успешно се изборило са вишегодишњим проблемом који је владао у Зрењанину.

 Када је у питању сектор културе и информисања, изнето је да су средства знатно повећана за манифестацију, односно чињеницу да ће Нови Сад бити престоница културе у 2020. години. Таква реклама ће доста допринети туризму у Републици Србији. У Предлогу закона о буџету за 2020. годину се види да умањење за око милијарду и сто милиона има основ и не тиче се само културе, већ су умањена средстава која иду јавним сервисима из оправданих разлога. Улагање у културу никада није био расход, а у будућим годинама ће се показати на приходној страни када је у питању туризам и трговина, јер Србија ће показати своје капацитете, предности, врлине и разлоге због којих ће бити што више посетилаца који ће повећавати инвестициона страна улагања.

 Истакнуто је да РТБ „Бор“ био у изузетно тешкој ситуацији, а доласком кинеског партнера „Zijin“ доста се побољшао стандард источне Србије. Пуних десет месеци откако је „Zijin“ у Бору, од пет хиљада радника од када је преузео партнерство, а сада је шест хиљада радника, што значи да за десет месеци отворено хиљаду нових радних места. Просек плата у Бору износи око 64 хиљаде динара, што је изнад републичког просека. У првој фази отварања нових погона биће потребно минимум хиљаду радника, а биће и друга, трећа и четврта фаза где ће нови рудник који се планира проширити. Повећана је производња за 40% у односу на период из претходне године. Планирају се и нови пројекти који подразумевајау проширење постојећих капацитета, јер је било одређених проблема када је у питању капацитет постојећих проширења. Запослени су видели велики помак за кратко време, професионално и квалитетно раде свој посао. Изнето је да се дугује захвалност свима који су учествовали у преговорима са кинеским партнером „Zijin“. Оно што је нерентабилно и што не треба да буде под ингеренцијом државе, као што су рудници, можда је најбољи модел у који постоји у Бору, да постоји партнерство, где један део припада држави, али да други део припада партнеру који у то може да улаже и развија и да би било добро да се такав модел пронађе и за „Ресавицу“. Постоји модел по коме може да се реши, да запослени не остану без посла, да млади имају наду да ће се запослити, наћи радно место и просек плата се знатно повећао. Све се то догодило за само десет месеци. Ови подаци су јавни и могу се видети и на сајту Министарства привреде и РТБ „Бор“.

 Изнето је да у западној Србији изградња аутопутева и повезивање ће побољшати развој тог краја, квалитет животног страндарда и живота људи уопште. Сто километара аутопута од Прељине до Обреновца, где се путовало четири и више сати до Београда значи веома много. Још више ће значити када се аутопут повеже до Обреновца и Сурчина како је најављено до краја ове године и за две до три године када се повеже Прељина са Пожегом, а такође и наставак изградње према Котроману, аутопут за Сарајево, то ће бити значајни развој у Западној Србији. Уложена су велика средства за развој аутопутева, предвиђена су и за наредне године што је веома добро. Што се тиче иновација и технолошког развоја, што је врло значајно за нашу земљу, где се огледа будућност, је најава и потписивање великог броја споразума, нарочито са Народном Републиком Кином. Изградња индустријског и технолошког парка у Борчи у пролеће наредне године, значиће за инжењере, младе људе који су показли већ добре резултате у свету у оквиру тог ресора. Најава субвенција за одређене пројекте из области заштите животне средине такође је важно и позитивно, јер постоје примери добре праксе како смањити аеро загађења. У Ужицу локалне самоуправе дају грађанима одређене субвенције за укидање индивидуалних ложишта која знатно загађују животну средину, тако што се преорјентишу на здравије енергенте, гас и биомасу. Подстицај за гас за наредну годину је пример добре праксе и треба се наставити са позитивним кретањима и у будуће.

 С обзиром да је Одбор надлежан и за регионални развој, истакнуто је да је дат велики допринос равномерном регионалном развоју и развоју српског села. У надлежности Министарства трговине, туризма и телекомуникација су стари занати и сеоски туризам. Србија је земља села која има 4.700 села, око хиљаду замире, а остатак који треба помоћи, не може се баш брзо оживети и повратити, али може се дати допринос и треба имати свест о томе да је српско село градило државу, српски домаћин гинуо у рату кад год је требало. Било је трендова када се село напуштало, сведоци смо потребе да српско село оживи, да се у српском селу привређује. Да би се зауставио одлив младих људи из села потребна је комплетна инфраструктура, од путева, саобраћаја, воде, струје, канализације, право на живот, образовање, лечење, школа, амбуланта, вртић, што је један од доприноса за младе брачне парове који остају на селу да могу своју децу да дају у предшколске установе, деца имају адекватан развој, одрастање да би могли са својом генерацијом у било којој школи, факултету да стану раме уз раме. Такође је потребно оживљавање задруга. У Србији је заживело преко пет стотина задруга и то је још једна шанса да српско село заживи. Амандман који је поднео народни посланик Чолаковић, који се односи равномерни регионални развој, једну меру, допринос, а то је да за Министарство без портфеља задужено за регионални развој и координацију рада јавних предузећа да определе додатна средства. То је потребно, како кроз Министарство без портфеља, тако и кроз Министарство трговине, туризма о телекомуникација, Министарство пољопривреде и сва друга министарства да би се дошло до тога да село буде живо, функционално, доприноси развоју Србије у даљем периоду.

 У погледу економске исплативости политике субвенција као кључне мере за подстицање привредног раста у Србији, истакнуто је да су субвенције улепшале поједине локалне средине у Србији, али су вероватно истовремено и превише узеле просветарима, лекарима на целој територји Србије и зато је економска исплативост и ефикасност субвенција много шире питање и свакако ће се анализирати подаци који постоје на сајту Министарства привреде. Профит инвеститора и његова спремоност да дође на српско тржиште за новац који му држава Србија даје не могу бити једина мера успеха политике субвенција, зато што је у конкретним инвестицијама практично држава суинвеститор, порески обвезници су суинвеститори и плодови инвестиције која је субвенционисана морају бити поштеније свима расподељени на све заинтересоване улагаче, па и на раднике који суинвестирају кроз порески динар. Изнето је мишљење да просечна плата не може бити меродавна, зато што су велике социјлане разлике и постоји мали број добро плаћених људи који просечну зараду подижу на навише. 2016. године је констатовано да свега 15% грађана прима плату која је једнака просечној или већа од ње. Субвенционишу се и веома профитабилна приватна предузећа. Инвестиције су добродошле, пре свега приватне иностране инвестиције, ако доносе нова знања и нове технологије, али се инвестиције се не смеју фаворизовати као компензација за изостанак владавине права и реформи. Сви грађани морају кроз породични буџет осетити правичност у расподели плодова субвенционисаних инвестиција.

 У одговору на постављена питања, изнето је да Министарство привреде прати извештаје о коришћењу средстава подстицаја и врши анализу уговора. Улагања су показала могућност запошљавања великог броја људи. Моделом уговора који инвеститори потписују прилком уговарања подстицаја, предвиђене су банкарске гаранције, уговор је веома чврст, тако да су ситуације у којима би држава била оштећена сведене на минимум, односно не постоје. Министарство рударства и енергетике је са Владом Републике Србије спровело два социјална програма за запослене у ЈП „Ресавица и смањио број запослених у ЈП „Ресавица“. У консултацијама са Светском банком, извршена је анализа елемената који су неопходни и потребни да би се један рудник унапредио или затворио. Разматрала се социјална димензија одређене територије, у смислу да ли постоје други привредни субјекти који могу да абсорбују вишак радне снаге. Спровођени су програми затварања рудника кроз добровољни одлазак, прегруписавање људи, чиме се на разуман начин решава проблем. Ради унапређења целог процеса, воде се и преговори између Министарства, Управе за јавни дуг и кредитора са стране Владе Републике Чешке, који су спремни да унапреде неки вид производње да би се нешто могло искористити уколико у томе има потенцијала. Ова тема се разматра на веома пажљив начин, због социјалне и привредне димензије географског подручја и становништва на тој територији. Од целокупне субвенције за „Ресавицу“, 550 милиона динара је намењено за те сврхе у разделу буџета за идућу годину, тако да ће се вероватно спровести добровољни одлазак према социјалном програму, што олакшава решавање проблема. Министарство рударства и енергетике, у оквиру Управе резерви енергената, планира да се раде два складишта обавезних резерви од по 20 хиљада кубних метара, да би се постигла безбедност и сигурност снабдевања и испуниле обавезе из Поглавља 15 Енергетика, о обавезним резервама енергената. Од осталих пројеката, који нису директно на Разделу Министарства рударства и енергетике у буџету, су пројекти који се односе на компаније „Србијагас“, „Електропривреда Србије“ и „Електромрежа Србије“. То су већи пројекти који се тичу магистралних гасовода и изградње трансбалканског коридора, што је саставни део шире слике буџета, али седста нису директно исказана на разделу Министарства рударства и енергетике. То су пројекти који се односе на шире повезивање Србије са регионом и транспорт што енергената, што електричне енергије. Представници Министарства трговине, туризма и телекомуникација су истакли да немају програме који подразумевају државну помоћ, посебно део телекомуникација. Постоји план за развој широкопојасних мрежа у руралним пределима, који је ове године у буџету пројектно предвиђен, али се ради да се спроводи у складу са правилима државне помоћи и радиће се након уласка у ЕУ. Не постоје субвенције паралелно са државном помоћи, тако да не постоје ни раздвојени подаци. Закона о трговини, који је усвојен ове године, предвиђа подстицајне мере у електронској трговини за изолована и удаљена подручја. Пројекат повезане школе стиже до сваке школе у Србији. Следеће године ће се повезати свих четири хиљаде школских објеката. Додатно се иде развој широкопојасне инфраструктуре, тако да ће интернет имати домаћинства која сада немају приступ интернету. Биће пуно активности на ту тему током следеће године, а средства ће се обезбедити ребалансом буџета који ће бити након избора.

 У дискусији су учествовали Снежана Б. Петровић, Горица Гајић, Владимир Ђурић, Владимир Маринковић, Александра Томић, Милимир Вујадиновић, Зоран Бојанић, Станислава Јаношевић, Снежана Пауновић, Студенка Стојановић, Снежана Р. Петровић, Дејан Еремија, мр Мирјана Филиповић и Милан Добријевић.

 Одбор је, у складу са чланом 173. став 2. Пословника Народне скупштине, одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2020. годину, Раздео 21– Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређена је Снежана Б. Петровић, председник Одбора.

Друга тачка дневног реда- **Разно**

 У оквиру ове тачке дневног реда није било предлога, питања ни дискусије.

 Седница је закључена у 12 часова и 49 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић